b'\n_START_ARTICLE_\nVelika nagrada Modene 1936\n_START_SECTION_\nPoro\xc4\x8dilo\n_START_PARAGRAPH_\nScuderia Ferrari je na dirko poslala kar pet dirkalnikov, zastopali so jo Tazio Nuvolari, Francesco Severi, Mario Tadini, Giuseppe Farina in Carlo Pintacuda. Nuvolari je nastopil z novim dirkalnikom Alfa Romeo 12C-36 in osvojil najbolj\xc5\xa1i \xc5\xa1tartni polo\xc5\xbeaj, toda najbolje je \xc5\xa1tartal Tadini, ki je povedel pred Biondettijem in Nuvolarijem. Slednji je \xc5\xbee kmalu prehitel Biondettija, ki je nato \xc5\xbee v prvem krogu odstopil, v tretjem krogu pa je prehitel \xc5\xa1e Tadinija in prevzel vodstvo. Za njima so dirkali \xc5\xa1e Farina, Pintacuda, Severi, Ferdinando Barbieri, Renato Dusio in Pietro Ghersi. Na polovici dirke je imel Nuvolari enajst sekund prednosti pred Tadinijem. Vrstni red pri vrhu se do konca ni ve\xc4\x8d spremenil in Ferrari je osvojil \xc5\xa1tirikratno zmago, Nuvolari pa s to zmago tudi naslov italijanskega prvaka.'